Man steeds vermis ná boot by Harties omslaanHartbeespoortdam (Foto: NSRI via ANA) ŉ Pretoriase man word steeds vermis nadat hy Donderdag op Hartbeespoortdam visgevang het en sy boot skielik vol water geraak en omgeslaan het. Craig Lambinon, woordvoerder van die Nasionale Seereddingsinstituut (NSRI), sê polisieduikers, tesame met lede van die NSRI Hartbeespoortdam en die Strategiese Reddingseenheid (SRU), het Vrydag hul soektog na die man voortgesit. “Die span, vergesel van ŉ polisieboot en NSRI‑reddingsboot, sit Saterdag weer die soektog voort,” sê hy. Die NSRI is aanvanklik Donderdagaand om 21:00 ontbied na aanleiding van oproepe dat ŉ man in die water naby Eagle Waters-wildreservaat in Broederstroom vermis geraak het. Volgens familielede van die 44-jarige man het hulle die aand ŉ familieverjaarsdag gevier toe hy sowat 100 m van die oewer af in ŉ kanoe visgevang het. “Die kanoe het glo met water gevul en omgeslaan nadat dit in visvangnette verstrengel geraak het. Die man het kort daarna onder die water verdwyn,” sê Lambinon. Ondanks ŉ uitgebreide soektog wat dieselfde aand nog gedoen is, is daar geen teken van die vermiste man nie. “Ons harte gaan uit na die familie van die man gedurende hierdie moeilike tyd.”